**ובלבד שיהיו משולשין- דף יט עמוד א**

הגמרא אומרת כי מגילה שתפר אותה בשלושה חוטי גידין –כשרה. ורב נחמן מוסיף שעל הגידין להיות "משולשין". נחלקו הראשונים בפירוש דבריו.

**רש"י** הסביר כי משולשים פירושו כי הרווח מתחילת העמוד עד התפירה הראשונה שווה לרווח בין הראשונה לשניה ששווה לרווח בין השניה לשלישית ששווה לרווח מהשלישית עד סוף העמוד.

**התוספות** (ד"ה "ובלבד") הסכימו עם שיטת רש"י והוסיפו הוכחה ממסכת מכות העוסקת בערי מקלט. בתורה כתוב "ושלשת את גבל ארצך" והגמ' דורשת "שיהיו משולשין" ומייד מסבירה הגמרא שמהגבול הדרומי ועד חברון יהיה כמו מחברון ועד שכם וזה כמו משכם ועד קדש שזה כמו מקדש ועד הגבול הצפוני. וכן פסק **הריטב"א.**

שיטת **הרי"ף** היא שתהיה תפירה למעלה בראש היריעה ותפירה למטה בסופה וכן **אחת**  נוספת באמצע במרחק שווה משתי הקצוות.

**הרא"ש**  מביא כמה הוכחות לשיטת הרי"ף.

א. שלושה כפרים המשולשים (עירובין נז, ב) – כאשר יש שלושה כפרים שהמרחק בין הראשון לאמצעי הוא פחות משבעים אמה ושירים וכן המרחק בין האמצעי לאחרון הוא פחות משבעים אמה ושירים, כל הכפרים נחשבים ליחידה אחת. והנה מדובר בשלושה כפרים ראשון-אמצעי – אחרון וזה נקרא בגמרא "משולשים"

ב. בדיקת מומים קבועים (בכורות לח, ב)- הגמרא אומרת שצריך לבדוק את המום במשך שמונים יום ואם לא עבר הוי מום קבוע. ורב נחמן בר יצחק אומר: "ובלבד שיהיו משולשים". והפירוש שתהיה בדיקה בתחילת, אמצע וסוף שמונים הימים

ומסקנת **הרא"ש** כי כיוון שיש מחלוקת רש"י- רי"ף , יש להחמיר ולעשות חמש תפירות של גידין : למעלה ----תפירה ראשונה------תפירה שניה --------תפירה שלישית-----למטה. והמרחק בין כל תפירה לתפירה שווה.

שיטה שלישית היא שיטת **הרמב"ם**  הסובר כי למילה "משולשין" יש כוונה כפולה. שלוש מקומות (למעלה, באמצע ולמטה) ובכל אחד שלוש תפירות.

ופסק מרן בשולחנו הטהור (אורח חיים , תרצא, ו) כי כיוון שיש מחלוקת מה הכוונה משולשין , יש לעשות לפי כל הדעות:

אם הטיל בה ג' חוטי גידים, כשרה, ובלבד שיהיו משולשות; ומפני שיש בו פירושים שונים, צריך לצאת ידי כולם ויעשה שלשה תפירות **(כשיטת הרמב"ם)** בראשה וג' בסופה וג' באמצעיתה **(כשיטת הרי"ף)** ותפירה אחת בחלק הרביעי מצד זה ותפירה אחת בחלק הרביעי שמצד האחר **(כשיטת רש"י)**